Musik kan mange ting, og den kan også være vejen ud af et misbrug. De to tidligere brugere af Blå Kors Rold Skov Finn Christensen og Kenneth Christensen har tidligere haft henholdsvis et stofmisbrug og et alkoholmisbrug. Men nu er de begge clean, og her i weekenden holdt de to koncerter sammen med Lasse Bruun, der er ansat på Blå Kors Rold Skov. Sammen har de dannet bandet Blue Fighters, der både spiller egne sange og kopinumre. Fredag trykkede de den af i Nordkraft i Aalborg, og lørdag spillede de til en fernisering i Kulturhuset i Arden. Og musikken giver i den grad mening for bassisten i Blue Fighters, Finn Christensen. - Nu er vi kommet ud at spille, så der skal virkelig øves og forberedes. Den tid, jeg før brugte på at tage stoffer, tænke på stoffer og være på Blå Kors for at blive clean, den tid bruger jeg på musikken, siger Finn Christensen. Også forsanger Kenneth Christensen kan mærke, at musikken gør godt. Han har fået selvtilliden tilbage, efter folk er kommet med positive tilkendegivelser. - Det giver et kick at være ude at spille, og man har noget at glæde sig til. Det hele ser lyst og godt ud, siger Kenneth Christensen, der har været ædru i et år.

Opsummering:
To tidligere brugere af Blå Kors Rold Skov holdt her i weekenden koncert, og de føler begge, at musikken har hjulpet dem på rette vej.